Ragnhild Blytt-Birch

Ragnhild Blytt-Birch (født 26. april 1870 i Bergen, død 29. november 1944 samme sted) var en norsk billedkunstner.

Hun uttalte selv i et intervju i 1939 at det som interesserte henne var figurativ kunst og harmoniske motiver malt i lyse og tiltalende penselstrøk. En stor andel av hennes arbeider var naturskildringer og bybilder.

Utdannelse 
Ragnhild Blytt begynte i ungdommen som elev hos bergensmaleren Hans Jørgen Nicolaysen. Fra 1890 til 1892 studerte hun ved Alte Kunstschule i Berlin, og i 1892 stilte hun ut på Berliner-utstillingen.

 I 1895 og 1897 stilte hun ut i Kristiania Kunstforening.

Utstillinger (utvalg) 
Hun utstilte blant annet to arbeider på Bergensutstillingen i 1898. I 1925 hadde hun en separatutstilling i Didr. Andersens kunsthandel i Bergen. Den lokale Morgenavisen omtalte henne i den forbindelse som «den her i byen så velkjendte fru Ragnhild Blytt-Birch», og anbefalte utstillingen som «meget interessant». Fem år senere, i 1930, hadde hun en ny separatutstilling i den samme kunsthandelen. Bergens Tidende skrev da i en notis at de nye bildene hun stilte ut var malt samme sommer i Lofoten og Vesterålen, og at «alle vidner de om et lyst og elskverdig syn på vår herlige natur deroppe». I 1937 donerte hun sitt eget portrett i kull av skuespilleren Johannes Brun til Den Nationale Scene. Tegningen ble hengt opp i teaterfoajeen.

Familie 
Ragnhild Blytt-Birch giftet seg i 1896 med Jens Birch (1868–1931), som senere ble havnefogd. I 1900 mistet ekteparet et av sine barn mens familien bodde i Moss. I januar 1922 mistet de sønnen Albert, som da var nær 17 år gammel. Ekteskapet mellom Ragnhild Blytt-Birch og Jens Birch ble oppløst i 1922.

Da hun døde i 1944 opplyste avisen Nordisk Tidende, som ble utgitt i USA, at blant hennes etterlatte var hennes bror Johan Blytt, som satt i tysk konsentrasjonsleir.

Referanser 

Norske billedkunstnere
Personer fra Bergen kommune